OIKEUSMINISTERIÖ
Eteläesplanadi 10
00100 HELSINKI 

ASIA:	Kansalaisjärjestöjen ihmisoikeussäätiön lausunto liittyen kansallisen ihmisoikeusinsituution perustamiseen (OM 6/41/2009)

Suomessa on käyty pitkään keskustelua kansallisen ihmisoikeusinsituution perustamisen tarpeellisuudesta, instituution tulevista tehtävistä ja sijoitus-paikasta. Ihmisoikeusinstituutiotyöryhmän asettamiseen liittyvään taustamuis-tioon on koottu kiitettävästi asiasta käydyn keskustelun keskeiset teemat.

KIOS tukee kansallisen Pariisin periaatteiden mukaisen ihmisoikeusinstituution perustamista Suomeen täydentämään oikeusasiamiehen ja oikeuskanslerin tekemää työtä.

Ihmisoikeusinstituution tehtäväksi voitaisiin määritellä toimiminen Suomen tulossa olevien ratifioitavien sopimusten ”YK:n kidutuksen ja muun julman, epä-inhimillisen tai halventavan kohtelun tai rangaistuksen vastaisen yleis-sopimuksen valinnaisen pöytäkirjan” edellyttämänä kansallisena valvonta-järjestelmänä ja ”YK:n yleissopimuksen vammaisten henkilöiden oikeuksista ja sen valinnaisen pöytäkirjan” edellyttämänä riippumattomana sopimusseuranta-elimenä, jonka tehtävänä on näiden sopimusten seurannan, raportoinnin ja valvonnan lisäksi kattaa myös kaikki muut Suomen allekirjoittamat ja ratifioimat kansainväliset ihmisoikeussopimukset. 

Suomessa on eduskunnan oikeusasiamiehen ja valtioneuvoston oikeuskans-lerin lisäksi monia ihmisoikeuksien alalla toimivia viranomaisia ja neuvottelu-kuntia sekä tutkimuslaitoksia ja järjestöjä. Näiden toimijoiden välisen yhteistyön kehittäminen ja koordinointi sopisi luontevasti ihmisoikeusinsituution tehtäväksi. 

Yhteistyötä on mahdollista kehittää mm. tiedon keräämisessä ja analysoinnissa ja erilaisten selvitysten ja raporttien laadinnassa kuten myös ihmisoikeustiedo-tuksen, -koulutuksen ja – kasvatuksen alueilla, joiden kokonaisvastuu olisi mah-dollista liittää iihmisoikeusinstituution tehtäviin.

Instituution työ edellyttää luonnollisesti osallistumista kansallisten ihmisoikeus-instituutioiden kansainväliseen yhteistyöhön sekä EU:n että YK:n tasolla.

Perustettava ihmisoikeusinstituutio tulisi olla jo perustamisvaiheessa riittävästi resurssoitu siten, että henkilöstö määrä on suhteessa instituution tehtävä-kenttään, jonka lisäksi käytettävissä tulisi olla riittävät taloudelliset resurssit hyödyntää olemassa olevaa ihmisoikeusasiantuntemusta esim. koulutuksen ja tiedotuksen järjestämisessä. 

Ihmisoikeusinstituution luonteva sijoituspaikka vaikuttaa aloitusvaiheessa olevan eduskunnan oikeusasiamiehen kanslia. Instituutiota perustettaessa on kuitenkin kiinnitettävä huomiota siihen, että instituution mahdollinen luominen ei merkitse heikennystä eduskunnan oikeusasiamiehen nykyiseen asemaan tai voimavaroihin taikka oikeusasiamiehen tehtäviin ja toimivaltuuksiin valvoa perus- ja ihmisoikeuksien toteutumista.

Helsingissä 26.11.2009

Esa Ylikoski			Elisa Mikkola
Esa Ylikoski			Elisa Mikkola
Puheenjohtaja		Toiminnanjohtaja